

REPUBLIKA HRVATSKA

KARLOVAČKA ŽUPANIJA

OPĆINA RAKOVICA

OPĆINSKI NAČELNIK

KLASA:024-01/24-01/04

URBROJ:2133-16-1-25-3

Rakovica, 13. ožujka 2025.

Na temelju članka 35.b. stavak 1. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 24. Statuta Općine Rakovica ''Službeni glasnik Općine Rakovica'', broj 11/20 - godina izdavanja VI, 11/21 - godina izdavanja VII, 12/21 - godina izdavanja VII,  7/22 - godina izdavanja VIII i 3/23) podnosim Općinskom vijeću Općine Rakovica

**IZVJEŠĆE O RADU NAČELNIKA**

**POLUGODIŠNJI IZVJEŠTAJ ZA RAZDOBLJE**

1. **SRPANJ 2024. – 31. PROSINAC 2024.**

Poštovane/i vijećnice/i,

ovim putem podnosim izvještaj o ostvarenom radu u razdoblju od 1. siječnja do 30. Lipnja 2024. godine. U ovom polugodištu nastavljeno je s realizacijom brojnih projekata i inicijativa usmjerenih na poboljšanje kvalitete života naših mještana, ulaganje u infrastrukturne projekte te podršku gospodarstvu, poljoprivredi, mladim obiteljima i obrazovanju.

1. **Ulaganja u nerazvrstane ceste**

S obzirom na važnost infrastrukture za daljnji razvoj općine, tijekom ovog razdoblja značajna sredstva uložena su u sanaciju i poboljšanje nerazvrstanih cesta, čime je povećana sigurnost prometa i omogućeno bolje povezivanje naselja unutar općine.

Konkretno, odrađene su sljedeće dionice:

1. Odvojak Jovac u duljini 1000 metara, a vrijednost radova je iznosila 151.139,88 €,
2. Prilaz Područnoj školi braće Pavlić u Drežnik Gradu u duljini 25 metara, a vrijednost radova je iznosila 19.037,50 €,
3. Odvojak do Čančara u Grabovcu u duljini 70 metara, a vrijednost radova je iznosila 15.716,50 €,
4. Odvojak do Čorka u Selištu Drežničkom u duljini 45 metara, a vrijednost radova je iznosila 9.822,88 €,
5. Sanacija dionice Kordunski Ljeskovac – Basara – Koranski Lug u duljini 9644 metra, vrijednost radova je iznosila 1.892.659,20 €, a financirano je sredstvima Ministarstva mora, prometa i infrastrukture.
6. **Održavanje nerazvrstanih cesta**

Ulaganja u poljske puteve nastavljena su i u ovom polugodištu, kako bi se poboljšala povezanost ruralnih područja i olakšao prijevoz poljoprivrednih proizvoda. Modernizacija poljskih puteva ključna je za razvoj poljoprivrede i svakodnevni život naših mještana.

Obnovili su se putevi naseljima: Broćanac, Brezovac, Stara Kršlja, Selište Drežničko, Sadilovac, Oštarski Stanovi, Nova Kršlja, Čatrnja, Drage, Močila i Lipovac.

Kroz ovaj Program smo nasuli poljske puteve i to na Pogledalu, čime smo vratili stari put u katastarske čestice kako bi se olakšalo korištenje našim poljoprivrednicima i kompletno smo sanirali poljski put od groblja u Lipovači do Malkoča u Drežnik Gradu koji služi za istu svrhu u duljini 1700 metara.

Ukupna vrijednost navedenih radova je iznosila 188.465,51 €.

1. **Prometna signalizacija**

Općina Rakovica je uložila značajna sredstva u poboljšanje sigurnosti i infrastrukture u nekoliko naselja, pa je tako investirano u prometne znakove i postavljeno je 7 novih ležećih policajaca sukladno zahtjevima građana u naseljima Rakovičko Selište, Čatrnja, Korana, Selište Drežničko i Drežnik Gradu.

Ukupna vrijednost navedenih radova iznosila je 8.421,84 €.

1. **Program smanjenja gubitaka na vodoopskrbnom sustavu Općine Rakovica**

Općina Rakovica, suočena s nedostatkom vode u ljetnim mjesecima, bila je prisiljena poduzeti mjere. U suradnji s Hrvatskim vodama, provedena je inicijativa za smanjenje gubitaka vode, koja je značajno doprinijela rješavanju ovog problema. Program je financiran u omjeru od 80% od strane Hrvatskih voda, dok je Općina Rakovica sudjelovala s 20% vlastitih sredstava. Ovim projektom Općina je riješila dugogodišnji problem opskrbe pitkom vodom.

Radovi su odrađeni na lokaciji:

- odvojak prema Rakovičkom Selištu.

Ukupan iznos s kojim je Općina Rakovica sudjelovala u projektu iznosi 142.000,00 €.

VAŽNO za napomenuti je da je zahvaljujući sredstvima kroz Program smanjenja gubitaka 2024. Godina bila prva godina od osnutka Općine Rakovica da nismo imali niti jednu redukciju kroz cijelu godinu!

1. **Javna rasvjeta**

Ulaganja u javnu rasvjetu bili su važan dio ovog razdoblja. Izvršeni su radovi na popuni i proširenju javne rasvjete u nekoliko naselja, čime je povećana sigurnost prometnica, posebno noću. Također, na temelju zahtjeva i prijedloga mještana, izvršena je pojedinačna popuna lampi po naseljima te su tako postavljene 53 nove lampe.

Ukupan iznos projekta popune lampi na javnoj mreži iznosio je 34.815,63 €.

1. **Izmjene prostornog i urbanističkog plana**

U srpnju 2024.-e godine su usvojene IX. IID PPUO Rakovica.

Zbog zakonske potrebe transformacije PPUO u ePlan, u rujnu smo pokrenuli postupak X. IID PPUO, za što smo dobili bespovratna sredstva u iznosu 30.000,00 € od strane Ministarstva prostornog uređenja, državne imovine i graditeljstva.

Također, nastavljamo s radom na II. izmjenama i dopunama urbanističkog plana za turističko naselje Drežničko Selište-Čatrnja, čime želimo unaprijediti infrastrukturne kapacitete i omogućiti daljnji razvoj turizma.

1. **Stipendiranje učenika i studenata**

Općina Rakovica nastavila je tradiciju potpore obrazovanju kroz dodjelu stipendija učenicima i studentima koji su ostvarili izvanredne rezultate ili se školuju za zanimanja koja su deficitarna na području Općine Rakovica. Ova mjera ima za cilj osigurati kvalitetan obrazovni sustav i zadržati mlade ljude u našoj zajednici.

Općina Rakovica u drugoj polovici 2024.-e godine dodjelila je stipendiju za 4 učenika te za 2 studenata koji su ispunili kriterije javnog natječaja.

Pored novih učenika i studenata, Općina Rakovica nastavila je sa stipendiranjem učenika i studenata koji su prethodnih godina sklopili ugovor, tako da su sveukupna sredstva u drugom polugodištu 2024.-e godine namijenjena stipendiranju učenika studenata iznosila 5.585,44 €.

1. **Potpore mladim obiteljima**

Općina Rakovica nastavila je s politikom pomoći mladim obiteljima, koja uključuje financijsku podršku kroz jednokratne novčane pomoći za gradnju, rekonstrukciju ili kupnju stambenog objekta. Ove mjere su prijašnjih godina olakšale početak života mladih obitelji u našoj Općini.

Na objavljeni natječaj javila se jedna mlada obitelj koja nije udovoljila uvjetima natječaja.

1. **Potpore poduzetnicima**

Poduzetnicima u Općini Rakovica osigurane su potpore u cilju podizanja konkurentnosti i poticanja lokalnog gospodarstva. Pružena su sredstva za započinjanje novih poslovnih aktivnosti i proširenje postojećih, čime se doprinosi očuvanju radnih mjesta i otvaranju novih.

Dodijeljeno je ukupno 7 bespovratnih potpora u iznosu od 11.070,28 €.

1. **Potpore poljoprivrednicima**

Poljoprivrednicima u općini osigurane su potpore za poboljšanje proizvodnje i modernizaciju opreme, kao i za razvoj održivih poljoprivrednih praksi. Dodijeljeno je ukupno 13 bespovratnih potpora ukupnog iznosa od 17.199,68 €.

1. **Sufinanciranje dječjeg vrtića**

Općina Rakovica nastavila je s sufinanciranjem iznosa za dječji vrtić, čime se omogućava djeci kvalitetan odgoj i obrazovanje u najranijoj dobi, a roditeljima olakšava trošak za ove usluge

Ukupan trošak sufinanciranja dječjeg vrtića za drugo polugodište 2024.-e godine iznosio je 82.695,55 €.

1. **Socijalni program**

Nastavljen je socijalni program koji uključuje pružanje jednokratnih pomoći invalidima, djeci sa smrtno stradalim roditeljima, roditeljima novorođene djece i slično sukladno Zakonu. Ove mjere potpore imaju za cilj pomoći najugroženijim članovima naše zajednice, osiguravajući im potrebnu skrb i potporu u teškim životnim situacijama, kao i pomoć roditeljima za novorođenčad.

Ukupan iznos po programu u drugom polugodištu 2024.-e godine iznosio je 27.440,23 €.

1. **Blagdanska dekoracija**

Općina Rakovica je nabavila novu blagdansku dekoraciju vrijednosti 1.200,00 € kako bi ukrasila naselja tijekom predstojećih blagdana i stvorila svečaniju atmosferu za mještane i posjetitelje, osobito u vrijeme božićnih i novogodišnjih praznika.

1. **Uređenje groblja**

Zamjenjena su dotrajala rasvjetna tijela u mrtvačnici u Rakovici u vrijednosti 1.725,00 €.

1. **Projekti**

Općina Rakovica tijekom godine uspješno je realizirala i radila na nekoliko značajnih projekata, među kojima izdvajamo:

1. Projektno-tehnička dokumentacija za biciklističke puteve s odmorištima (MRRFEU) –. Prije završetka projektno tehničke dokumentacije, čekamo mišljenje Ministarstva zaštite okoliša i zelene tranzicije o potrebi provedbe postupaka zaštite okoliša za navedeni projekt.
2. Dogradnja dječjeg vrtića u Selištu Drežničkom – projektna dokumentacija je pri samom završetku te je predan zahtjev za dobivanjem građevinske dozvole koja se očekuje krajem ožujka 2025. godine.
3. Naručena je izrada projektne dokumentacije za cestu u Sadilovcu, odnosno od farme do asfalta u Lipovači u iznosu 18.852,50 €.
4. Opremanje Risje staze – Općina je financirala izradu setova klupa i stolova za potrebe risje staze u Baraćevim špiljama u ukupnom iznosu od 5.625,00 €, od čega je 2.000,00 € dobila od Karlovačke županije.
5. Barać forest trail je održan u listopadu 2024.-e godine, a Općina je sufinancirala manifestaciju u iznosu od 11.495,00 €, od čega je iznos od 3.995,00 € dobila od Karlovačke županije.
6. Objavljena je dokumentacija o javnoj nabavi za izgradnju dječjeg igrališta kraj vrtića u Selištu Drežničkom u procjenjenoj vrijednosti od 106.250,00 €, od čega je 50.000,00 € financirano iz fonda LAG Lika.
7. Projekt Zaželi za Rakovicu se uspješno provodi. Ukupno je zaposleno 9 djelatnice koje brinu o starijim i nemoćnim osobama za ukupno 66 korisnika na području Općine Rakovica.
8. **Redovno financiranje udruga**

Općina Rakovica je nastavila s aktivnim sufinanciranjem udruga, klubova i raznih ustanova, pružajući im potrebnu podršku za ostvarivanje njihovih ciljeva i provođenje aktivnosti od važnosti za zajednicu.

Ukupna sredstva u drugom polugodištu 2024.-e godine namijenjena sufinanciranju udruga, klubova i ustanova iznosila su 32.478,83 €.

Zaključno, ostvareni su značajni pomaci u svim ključnim područjima razvoja Općine Rakovica. Nastavljamo s provedbom planiranih aktivnosti, a svi ovi projekti i mjere imaju za cilj daljnji razvoj, poboljšanje kvalitete života naših mještana i jačanje općinske zajednice.

Zahvaljujem se svima koji su sudjelovali u realizaciji ovih projekata i pozivam vas da i dalje radimo zajedno na boljitku naše općine.

Općinski načelnik

Mihovil Bićanić, univ.bacc.ing.traff.