

REPUBLIKA HRVATSKA

KARLOVAČKA ŽUPANIJA

OPĆINA RAKOVICA

OPĆINSKI NAČELNIK

KLASA:024-01/24-01/04

URBROJ:2133-16-1-25-1

Rakovica, 13. ožujka 2025.

Na temelju članka 35.b. stavak 1. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 24. Statuta Općine Rakovica ''Službeni glasnik Općine Rakovica'', broj 11/20 - godina izdavanja VI, 11/21 - godina izdavanja VII, 12/21 - godina izdavanja VII,  7/22 - godina izdavanja VIII i 3/23) podnosim Općinskom vijeću Općine Rakovica

**IZVJEŠĆE O RADU NAČELNIKA**

**POLUGODIŠNJI IZVJEŠTAJ ZA RAZDOBLJE**

1. **SIJEČANJ 2024. – 30. LIPANJ 2024.**

Poštovane/i vijećnice/i,

ovim putem podnosim izvještaj o ostvarenom radu u razdoblju od 1. siječnja do 30. lipnja 2024. godine. U ovom polugodištu nastavljeno je s realizacijom brojnih projekata i inicijativa usmjerenih na poboljšanje kvalitete života naših mještana, ulaganje u infrastrukturne projekte te podršku gospodarstvu, poljoprivredi, mladim obiteljima i obrazovanju.

1. **Ulaganja u nerazvrstane ceste**

S obzirom na važnost infrastrukture za daljnji razvoj općine, tijekom ovog razdoblja značajna sredstva uložena su u sanaciju i poboljšanje nerazvrstanih cesta, čime je povećana sigurnost prometa i omogućeno bolje povezivanje naselja unutar općine.

Konkretno, započeta je sanacija dionice Kordunski Ljeskovac – Basara – Koranski Lug, duljine 9644 metra

Ukupna vrijednost svih navedenih radova je iznosila 1.892.659,20 EUR, a financirano je sredstvima Ministarstva mora, prometa i infrastrukture.

1. **Održavanje nerazvrstanih cesta**

Ulaganjem u nerazvrstane ceste održavamo i poboljšavamo prometnu povezanost mještanima i ostalim korisnicima prostora naše Općine, lakše čiščenje zimske službe i slično.

U prvom polugodištu 2024.-e godine smo utrošili 74.661,72 € u škaranje dijela prometnica sukladno procjenama komunalnog redara i našeg komunalnog društva Rakovica d.o.o te u malčiranje svih dionica.

1. **Program smanjenja gubitaka na vodoopskrbnom sustavu Općine Rakovica**

Općina Rakovica, suočena s nedostatkom vode u ljetnim mjesecima, bila je prisiljena poduzeti mjere. U suradnji s Hrvatskim vodama, provedena je inicijativa za smanjenje gubitaka vode, koja je značajno doprinijela rješavanju ovog problema. Program je financiran u omjeru od 80% od strane Hrvatskih voda, dok je Općina Rakovica sudjelovala s 20% vlastitih sredstava. Ovim projektom Općina je riješila dugogodišnji problem opskrbe pitkom vodom.

Radovi su odrađeni na lokaciji:

- centar Rakovice do Vatrogasnog doma.

Ukupan iznos s kojim je Općina Rakovica sudjelovala u projektu iznosi 121.231,61 €.

1. **Izmjene prostornog i urbanističkog plana**

U tijeku su IX. izmjene i dopune prostornog plana Općine Rakovica. Nakon dobivenog mišljenja Upravnog odjela za graditeljstvo i okoliš kako nije potrebno provesti postupak strateške procjene utjecaja na okoliš, donijeli smo krajem prosinca na vijeću Odluku o izradi IX. Izmjena i dopuna Prostornog plana uređenja Općine Rakovica.

Također, nastavljamo s radom na II. izmjenama i dopunama urbanističkog plana za turističko naselje Drežničko Selište-Čatrnja, čime želimo unaprijediti infrastrukturne kapacitete i omogućiti daljnji razvoj turizma.

Očekujemo usvajanje IX. IID PPUO Rakovica krajem srpnja, a navedeni postupak će iznositi 24.687,50 €.

1. **Stipendiranje učenika i studenata**

Općina Rakovica nastavila je tradiciju potpore obrazovanju kroz dodjelu stipendija učenicima i studentima koji su ostvarili izvanredne rezultate ili se školuju za zanimanja koja su deficitarna na području Općine Rakovica. Ova mjera ima za cilj osigurati kvalitetan obrazovni sustav i zadržati mlade ljude u našoj zajednici.

Općina Rakovica u 2024. godini dodjelila je stipendiju za 5 učenika te za 6 studenata koji su ispunili kriterije javnog natječaja.

Pored novih učenika i studenata, Općina Rakovica nastavila je sa stipendiranjem učenika i studenata koji su prethodnih godina sklopili ugovor, tako da su sveukupna sredstva u prvoj polovici 2024. godine namijenjena stipendiranju učenika i studenata iznosila 8.107,12 €.

1. **Sufinanciranje dječjeg vrtića**

Općina Rakovica nastavila je s sufinanciranjem iznosa za dječji vrtić, čime se omogućava djeci kvalitetan odgoj i obrazovanje u najranijoj dobi, a roditeljima olakšava trošak za ove usluge

Ukupan trošak sufinanciranja dječjeg vrtića za prvo polugodište 2024.-e godine iznosilo je 68.714,56 €.

1. **Socijalni program**

Nastavljen je socijalni program koji uključuje pružanje jednokratnih pomoći invalidima, djeci sa smrtno stradalim roditeljima, roditeljima novorođene djece i slično. Ove mjere potpore imaju za cilj pomoći najugroženijim članovima naše zajednice, osiguravajući im potrebnu skrb i potporu u teškim životnim situacijama, kao i pomoć roditeljima za novorođenčad.

Ukupan iznos po programu u prvom polugodištu 2024.-e godine iznosio je 6.269,90 €.

1. **Uređenje groblja**

Izvršeno je krečenje mrtvačnica u Drežnik Gradu i Rakovici, a vrijednost radova je 1096,10 €.

1. **Projekti**

Općina Rakovica tijekom godine uspješno je realizirala i radila na nekoliko značajnih projekata, među kojima izdvajamo:

1. Projektno-tehnička dokumentacija za biciklističke puteve s odmorištima (MRRFEU) – vrijednost projekta : 128.500,00 EUR. Proveden je postupak javne nabave te je započeta izrada projektne dokumentacije
2. Dogradnja dječjeg vrtića u Selištu Drežničkom – sklopljen ugovor s Ministarstvom znanosti i obrazovanja u iznosu od 487.359,00 EUR, ukupna vrijednost projekta: okvirno 900.000,00 EUR (preostali dio ukupne vrijednosti projekta financirat će Općina Rakovica iz svojih izvora prihoda). Započeta je izrada projektne dokumentacije.
3. Projekt digitalizacije lokalne samouprave – vrijednost projekta je 10.506,20 €, od čega je 80% financirano sredstvima Fonda, nabavljen je videosnimač koji je postavljen u centru Rakovice i profesionalna meteorološka postaja.
4. Projekt Zaželi za Rakovicu – sklopljen je s Ministarstvom rada, mirovinskog sustava, obitelji i socijalne politike Ugovor o dodjeli bespovratnih sredstava za projekte koji se financiraju iz Europskog socijalnog fonda, vrijednost projekta: 544.500,00 €.
5. **Redovno financiranje udruga**

Općina Rakovica je i u 2024. godini nastavila s aktivnim sufinanciranjem udruga, klubova i raznih ustanova, pružajući im potrebnu podršku za ostvarivanje njihovih ciljeva i provođenje aktivnosti od važnosti za zajednicu.

Ukupna sredstva namijenjena sufinanciranju udruga, klubova i ustanova iznosila su u prvom polugodištu 2024.-e godine 17.300,00 €.

Zaključno, ostvareni su značajni pomaci u svim ključnim područjima razvoja Općine Rakovica. Nastavljamo s provedbom planiranih aktivnosti, a svi ovi projekti i mjere imaju za cilj daljnji razvoj, poboljšanje kvalitete života naših mještana i jačanje općinske zajednice.

Zahvaljujem se svima koji su sudjelovali u realizaciji ovih projekata i pozivam vas da i dalje radimo zajedno na boljitku naše općine.

Općinski načelnik

Mihovil Bićanić, univ.bacc.ing.traff.